O‘zbekiston Respublikasi xalq ta’limi vaziri B. Saidovning “Umumiy o‘rta ta’lim muassasalarida yangi o‘quv yiliga tayyorgarlik ishlarini sifatli tashkil etish borasida amalga oshirilayotgan ishlar to‘g‘risida”gi axboroti haqida

O‘zbekiston Respublikasi xalq ta’limi vaziri B. Saidovning “Umumiy o‘rta ta’lim muassasalarida yangi o‘quv yiliga tayyorgarlik ishlarini sifatli tashkil etish borasida amalga oshirilayotgan ishlar to‘g‘risida”gi axborotini eshitib, O‘zbekiston Respublikasi Oliy Majlisining Qonunchilik palatasi ta’kidlaydiki, ta’lim sifatini yaxshilash, ta’lim muassasalarini yangi o‘quv yiliga tayyorlash, shu jumladan o‘quv binolarini ta’mirlash, darsliklar va o‘quv-uslubiy qo‘llanmalarni zamon talablari asosida takomillashtirish, o‘quv jarayonida zamonaviy axborot-kommunikatsiya texnologiyalaridan samarali foydalanishni yo‘lga qo‘yish borasida sezilarli ishlar olib borilmoqda.
 Jumladan, O‘zbekiston Respublikasi Prezidentining 2022-yil 11-maydagi “2022 — 2026-yillarda xalq ta’limini rivojlantirish bo‘yicha milliy dasturni tasdiqlash to‘g‘risida”gi PF-134-sonli Farmonida belgilangan vazifalardan kelib chiqib, umumiy o‘rta ta’lim muassasalarida 2022/2023 yangi o‘quv yiliga tayyorgarlik ishlarini sifatli tashkil etish bo‘yicha bir qator chora-tadbirlar ko‘rilgan.
 Milliy o‘quv dasturi ilg‘or xalqaro tajriba asosida ishlab chiqilgan. Milliy o‘quv dasturi va ushbu dastur asosida yaratilgan yangi zamonaviy darsliklarni ishlab chiqishda YUNISEF tashkiloti, Cambridge University Press va Oxford University Press nashriyot uylari hamda Buyuk Britaniya, AQSh, Germaniya, Finlyandiya, Rossiya, Janubiy Koreya kabi mamlakatlardan 21 nafar xalqaro ekspert jalb qilingan. 
 Milliy o‘quv dasturi asosida 296 nomdagi yangi avlod darsliklari, mashq daftarlari, o‘qituvchilar uchun uslubiy kitoblar, shu jumladan 189 ta darslik, 50 ta mashq daftari, 57 ta uslubiy qo‘llanma va darslikning mobil ilovalari yaratilgan.
 O‘qituvchilarning bilimini va kasbiy mahoratini oshirishga qaratilgan ishlar natijasida toifaga ega o‘qituvchilar soni 220 ming 110 nafardan 302 ming 995 nafarga yoki 43,8 foizdan 62,5 foizga yetkazilgan.
 Aholiga qo‘shimcha qulayliklar yaratish, bu boradagi ortiqcha ovoragarchiliklarni hamda korrupsiyaviy holatlarning oldini olish maqsadida Toshkent shahri va viloyat markazlarida 1-sinfga qabul jarayonlari elektron dastur orqali (my.maktab.uz) amalga oshirilmoqda. 2022/2023 o‘quv yilida umumta’lim maktablarining 1-sinfiga 707 ming 146 nafar o‘quvchini qabul qilish rejalashtirilgan bo‘lib, 2022-yil 11-avgust holatiga 649 ming 817 nafar o‘quvchi qabul qilingan. 
 Joriy yilda xalq ta’limi tizimida davlat dasturlari asosida 788 ta va “Ochiq budjet” platformasi orqali 873 ta umumta’lim maktabida qurilish-ta’mirlash ishlari amalga oshirilmoqda.
 Shu bilan birga maktablarning ichki va tashqi qiyofasini tubdan yangilash, ta’lim sifatini xalqaro tajriba asosida yangi bosqichga ko‘tarish, xalq ta’limi muassasalarining moddiy-texnika bazasini yanada mustahkamlash borasida hanuzgacha qator kamchiliklar saqlanib qolmoqda.
 Xususan, bugungi kunga qadar ijtimoiy va ishlab chiqarish infratuzilmasini rivojlantirish dasturi doirasida 398 ta maktab obyektidan faqat 69 tasida yoki 17 foizida qurilish ishlari tugatilib, foydalanishga topshirilgan, xolos.
 “Obod qishloq” va “Obod mahalla” dasturlari doirasida 261 ta umumta’lim maktabida qurilish-ta’mirlash ishlari amalga oshirilishi belgilangan bo‘lsa-da, shundan 25 tasida ta’mirlash ishlari hanuzgacha boshlanmagan hamda 106 tasida qurilish-ta’mirlash ishlari yetarli darajada tashkil etilmagan.
 O‘quv-tarbiya jarayonida zamonaviy pedagogik texnologiyalarni qo‘llash, ilg‘or xorijiy tajriba asosida ta’lim sifatini oshirish, ta’lim tizimini raqamlashtirish, jamiyatda o‘qituvchilik kasbining nufuzini oshirish, ta’lim xizmatlari bozorida raqobatni rivojlantirish bugungi kunning dolzarb masalalaridandir. 
 Yuqoridagilardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 10-moddasiga muvofiq O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi xalq ta’limi vaziri B. Saidovning “Umumiy o‘rta ta’lim muassasalarida yangi o‘quv yiliga tayyorgarlik ishlarini sifatli tashkil etish borasida amalga oshirilayotgan ishlar to‘g‘risida”gi axboroti ma’lumot uchun qabul qilinsin.
 2. O‘zbekiston Respublikasi xalq ta’limi vazirligi (B. Saidov):
 umumiy o‘rta ta’lim muassasalarining yangi 2022/2023 o‘quv yiliga tayyorgarlik ishlarini jadallashtirish;
 umumiy o‘rta ta’lim muassasalarini yangi avlod darsliklari va o‘quv-uslubiy qo‘llanmalar bilan ta’minlash hamda pedagoglarga ushbu darsliklardan foydalanish metodini o‘rgatish ishlarini yakuniga yetkazish;
 2022 — 2026-yillarda xalq ta’limini rivojlantirish bo‘yicha milliy dasturida belgilangan tadbirlarning o‘z vaqtida va sifatli bajarilishini ta’minlash;
 bugungi kunga qadar qurilish-ta’mirlash ishlari yetarlicha tashkil etilmayotgan umumta’lim maktablaridagi ishlarni mahalliy hokimliklar bilan birgalikda yakuniga yetkazish choralarini ko‘rsin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga “Obod qishloq”, “Obod mahalla” dasturlari hamda davlat dasturlari doirasida amalga oshirilayotgan umumta’lim maktablarining qurilish-ta’mirlash ishlarini yakuniga yetkazish choralarini ko‘rish tavsiya etilsin.
 4. O‘zbekiston Respublikasi Oliy Majlisi Qonunchilik palatasining Fan, ta’lim, madaniyat va sport masalalari qo‘mitasi umumiy o‘rta ta’lim muassasalarida yangi o‘quv yiliga tayyorgarlik ishlarini sifatli tashkil etish borasida amalga oshirilayotgan ishlar ustidan ta’sirchan parlament nazoratini amalga oshirsin.
 5. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari A. Qodirov zimmasiga yuklatilsin.
 6. Ushbu Qaror qabul qilingan kundan e’tiboran kuchga kiradi.